חוק איסור פתיחת בתי עינוגים בתשעה באב (הסמכה מיוחדת), תשנ"ח- 1997(1)

תשעה באב

1.	תשעה באב הוא יום אבל לעם היהודי על חורבן בית המקדש.

תחילת יום
האבל וסיומו

2.	תחילתו של יום האבל הוא משקיעת החמה וסיומו עם צאת הכוכבים למחרת; חל יום תשעה באב בשבת, יקוים יום האבל ביום ראשון שלאחריו.

איסור עינוגים
ציבוריים 
חוק תשס"ב- 2002

3.	(א)	על אף האמור בכל דין, תהא רשות מקומית מוסמכת להתקין חוק עזר שיאסור קיום עינוגים ציבוריים ביום האבל, או פתיחת בתי אוכל בליל יום האבל, מתחילת האבל ועד לזריחת השמש למחרתו.
	(ב)	לענין סעיף זה, "עינוג ציבורי" - כהגדרתו בחוק רישוי עסקים, תשכ"ח- 1968, בסעיף 3(ב);

חוק תשס"ב- 2002

	"בתי אוכל" - לרבות בתי קפה, מסעדות, בתי תה, בתי משקה, מזנונים ומוסדות אחרים וכיו"ב, כמשמעותם בסעיף 249(20) לפקודת העיריות.

תחולת האיסור

4.	רשות מקומית רשאית להטיל איסור כאמור בסעיף 3 על כל אזור שיפוטה או על חלק מסוים ממנו, ובלבד שיחול על כל האוכלוסיה באותו אזור או באותו חלק ממנו.

ביצוע

5.	רשות מקומית רשאית להסמיך מפקחים לצורך ביצוע הוראות חוק זה.

------------
(1) פורסם ס"ח תשנ"ח מס' 1637 מיום 14.11.1997 עמ' 8 (ה"ח תשנ"ז מס' 2644 עמ' 494).
תוקן ס"ח תשס"ב מס' 1849 מיום 13.6.2002 עמ' 426 (ה"ח תשס"ב מס' 3097 עמ' 400) — חוק תשס"ב–2002; ראה להלן בעמ' 1/532; כ"כ ראה בעמ' 2/532 את סעיף 2, בענין תוקף חוק עזר.

עונשין

6.	עונשו של העובר על חוק עזר שהותקן לפי חוק זה כעונשו של העובר על חוק עזר שהותקן לפי פקודת העיריות או לפי פקודת המועצות המקומיות, הכל לפי הענין.

בית המשפט
המוסמך

7.	בית המשפט לענינים מקומיים מוסמך לדון בעבירות לפי חוק זה.

הוראת מעבר

8.	חוק עזר העוסק באיסורים החלים בתשעה באב, שהתקינה רשות מקומית לפני תחילתו של חוק זה, ואשר היה נעשה כדין אילו חוק זה היה בתוקפו אותה שעה, יראוהו מיום תחילתו של חוק זה כאילו הותקן לפיו.

תיקון פקודת
העיריות - 
מס' 64

9.	בפקודת העיריות, בסעיף 249 בפסקה (21), אחרי "שבמסורת דתית" יבוא "ולגבי יום תשעה באב", ובסופו יבוא "יום תשעה באב" - כמשמעותו בחוק איסור פתיחת בתי עינוגים בתשעה באב (הסמכה מיוחדת), תשנ"ח-  1997. 

		בנימין נתניהו
		ראש הממשלה
	עזר ויצמן		דן תיכון
	נשיא המדינה		יושב ראש הכנסת